En daarom, omdat ons in sy wil sal wees — ter wille van HOM, ter wille van sy Koninkryk— sal ons dieper vrede beleef as die dag toe ons self sy kinders geword het.
Die nommer 2-raad teen Nagbekommernisse het gestalte gekry toe Hennie en ek ontdek het hoe swak en dom ons snags is. Hoe ons skaars 'n voet en 'n vinger kan oplig van die matras af. "Ek kan die nagbekommernisse nie meer hanteer nie, " het een van ons een nag gesê. En toe snap ons dit: Ons het dit pas erken. Ons kan bekommernisse hoegenaamd nie snags hanteer nie. Ons is te moeg, te swak en te gedaan vir so 'n belangrike en bepalende job.
Indien ons geen groot bekommernis in die middel van die nag kan hanteer nie, het ons begin besef, moet ons nie eens probeer om dit te doen nie. Erken dit. Sê vir jouself: Ek kan dié tyd van die nag 100% niks aangaande die saak doen nie. Ek kan net sowel slaap. Wanneer die nuwe dag kom en die wêreld weer lig word, kan ek uit die bed opstaan en die saak weer deeglik deurdink.
Sê vir jouself: hierdie ding is nie 'n saak vir die middel van die nag nie. More werk ek/ons daaraan, DV.